Cirkeltræning # 3: Jesus som messias + 100% gud og 100% menneske

1. Læs nedenstående tekst fra det nye testamente (NT) i Bibelen
2. Hvordan kan man se, at Jesus er guddommelig/Messias/frelser i teksten?
3. Lav korte og relevante metode-overvejelser over teksten.
4. Hvilke andre guddommelige ting gjorde Jesus? Brug viden fra forløbet.
5. Er der noget, som undrer jer i teksten?

**Den besatte i gerasenernes land. Lukasevangeliet kapitel 8 vers 26-39, Ny testamente, Bibelen.**

v26  De sejlede nu ind til gerasenernes land, der ligger over for Galilæa. v27  Da Jesus var gået i land, kom der en mand fra byen hen imod ham; han var besat af dæmoner, og i lang tid havde han ikke haft tøj på og ikke boet i et hus, men i gravhulerne. v28  Da han fik øje på Jesus, skreg han op, kastede sig ned foran ham og råbte højt: »Hvad har jeg med dig at gøre, Jesus, du Gud den Højestes søn! Jeg bønfalder dig: Pin mig ikke!« v29  Jesus havde nemlig befalet den urene ånd at fare ud af manden, for den havde i lange tider herset med ham, og man havde bundet ham med lænker og fodjern og holdt vagt over ham, men han havde sprængt lænkerne og var af dæmonen blevet drevet ud i ødemarken. v30  Jesus spurgte ham: »Hvad er dit navn?« »Legion,« svarede han, for der var faret mange dæmoner i ham. v31  Og de bad Jesus om ikke at befale dem at fare ned i afgrunden.

v32  Dér på bjerget gik der en stor flok svin og fandt føde; og dæmonerne bad ham om at få lov til at fare i svinene. Det gav han dem lov til. v33  Og dæmonerne fór ud af manden og ind i svinene; og flokken styrtede ud over skrænten ned i søen og druknede. v34  Men da svinehyrderne så, hvad der var sket, løb de deres vej og fortalte om det i byen og på landet. v35  Og folk kom ud for at se det, der var sket, og da de kom hen til Jesus og fandt den mand, som dæmonerne var faret ud af, siddende ved Jesu fødder, påklædt og ved sin fulde fornuft, blev de grebet af frygt. v36  De, der havde set, hvordan den dæmonbesatte var blevet frelst, fortalte dem så om det. v37  Og alle folk fra gerasenernes egn bad Jesus om at forsvinde, for de var grebet af stor frygt. Han gik så om bord i en båd for at vende tilbage, v38  og manden, som dæmonerne var faret ud af, bad Jesus, om han måtte komme med ham. Men Jesus sendte ham bort og sagde: v39  »Vend hjem, og fortæl om alt det, Gud har gjort mod dig.« Så gik han hen og prædikede i hele byen om alt det, Jesus havde gjort mod ham.